钦定古今图书集成/理学汇编/经籍典/第051卷 > 《王湜易学》 > {{{2}}}
## 钦定古今图书集成/理学汇编/经籍典/第051卷 > 《王湜易学》 > {{{2}}}

曰：“是其时虽有先后，数虽有多寡，然其为理则一而
已。但《易》乃伏羲之所先得乎图，而初无所待于《书》；《范》
则大禹之所独得乎书而未必追考于图尔。且以《河
图》而虚十则《洛书》四十有五之数也；虚五则大衍五
十之数也；积五与十则《洛书》纵横十五之数也。以五
乘十，以十乘五，则又皆大衍之数也。《洛书》之五又自”
含五而得十；而通为“大衍”之数矣；积五与十，则得十
五；而通为“《河图》之数”矣；苟明乎此，则横斜曲直，无所
不通；而《河图》《洛书》又岂有先后彼此之间哉

〈图解〉此言《河图》《洛书》，其理则一，圣人则之，非有所待而然也。“积五与十，则《洛书》纵横十五”者，谓积《河图》之中五与十而计之，即《洛书》纵横之数。以五乘十，“以十乘五”者，谓以五乘十则得五个十，以十乘五则得十个五，通为大衍之数，五十也。《洛书》之五自含五而得十者，非以“下一点含天一，左一点含天三”之类。若如此相含，则过大衍之数矣。盖以《洛书》之中五，本身已自得个五；若极于数，后面只有一个五，故以本身五而含后面一个五，则得十矣。并在外四十，为《大衍》之数五十也。积五与十，则得十五者，谓以《洛书》之五与所含之十得十五，通在外四十，为《河图》积数五十五也。由是言之，则《河图》《洛书》之数无所不合，此正所谓“其理则一”者也。玉斋“相含”之说，恐未然。且《洛书》以五奇数为主，而玉斋以生数言之，又非也。